– Был күргәҙмә 2002 йылда Германия күгендә һәләк булған балаларға бағышланғайны. Ул балалар менән яҡшы таныш инем, бер нисә тапҡыр ЮНЕСКО ойошторған экспедицияларҙа бергә ҡатнаштыҡ. Ата-әсәләрен дә яҡшы белә инем, уларҙың күбеһе дуҫтарым – балалары ла күҙ алдымда үҫте. Шуға ла фажиғәне үҙемдеке кеүек ҡабул иттем. Фажиғәнән һуң ошо балалар менән төшөрөлгән эштәремде ҡараным, һәм хәтер күргәҙмәһе ойоштороу уйы тыуҙы. Әммә ҙур ҡайғы кисергән ата-әсәгә бындай тәҡдим менән мөрәжәғәт итеү уларҙың яраларын тағы ла нығыраҡ әрнетеп ебәрер ине. Ата-әсәләр комитеты менән бер нисә тапҡыр самолет төшкән ергә барып килдек. Мин ситтән генә фотоға төшөрөп йөрөнөм. Һуңғараҡ уйлаштыҡ-уйлаштыҡ та, бер барғанда күргәҙмә ойошторорға булдыҡ. Фажиғә урынынан алыҫ түгел бер мәктәп бар ине, шуның территорияһында ҙур итеп күргәҙмә астыҡ. Ул ике өлөштән торҙо: беренсе өлөшө – балалар, икенсеһе шул балаларҙың тыуған ере Башҡортостан тураһында. Мин ғүмер биргән күргәҙмә бөгөнгө көндә лә Европа буйлап йөрөй, уны «Көнбайыш – Көнсығыш» башҡорт-немец дуҫлығы йәмғиәте ойоштора. Бүтән ундай ҡот осҡос хәлдәр ҡабатланмаһын, балаларға ҡарата һалҡын ҡараш тыумаһын өсөн эшләнгән ул.